KIMBERLEY. – “Ja, ek is regs. Nie ekstreem-, ultra- of radikaal-regs nie. Ek gaan God verloën as ek nie sê ek is regs nie. Jy is bang om te sê jy is regs. Dit het ’n skelwoord geword, maar die Bybel sê die hart van die wyse is na regs.”
Só het mnr. Gustav Muller, die Suidlanders se leier, Woensdagaand hier op ’n inligtingsvergadering van dié organisasie gesê.
“Die Suidlanders is ’n sambreelorganisasie – van links tot heel regs. Van die DA tot die AWB is in die Suidlanders vervat.
“Wanneer ’n toestand van nood in dié land uitbreek, word nie gevra van watter politieke party of kerk jy is nie. My projeksie is binne vyf jaar sal Suid-Afrika in totale anargie verval – ’n anargie wat u nog nie in Suid-Afrika gesien het nie. Dit is uit realiteite wat ek dit vir u sê,” het Muller gesê. Hy het gesê die Suidlanders maak reg vir ’n noodtoestand wat hulle sien in die land gaan gebeur.
Die Afrikaner-blanke volk is ’n minderheidsgroep. “Jy kry ’n etiket van ekstreem en verregs net omdat jy dié volk wil verteenwoordig. Moet net nie in Suid-Afrika sê jy wil vir die blanke boere-Afrikanervolk in die bres tree nie. Dan is jy ’n rassis, verregs en ekstreem.”
Muller het gesê as mense se gebiede nie meer veilig is nie, kan hulle na ’n veilige punt gebring word wat buite dorpe is. Hy het uit verskeie koerantberigte voorgelees en gesê hy skets potensiële scenario’s wat die land in anargie kan dompel. “Net ons water kan ons in ’n toestand van pandemie dompel.”
Hy het gesê hy haal alles uit koerante. Hy wil nie mense opsweep nie, maar wil hulle net bewus maak die land is op die voorstoep van ’n krisis en hoe die Suidlanders dit gaan hanteer. Hy het gesê die afgelope 15 tot 16 jaar is sowat 3 300 boere in Suid-Afrika vermoor.
Muller het gesê êrens “het ons die seën van God verloor. Die Bybel sê keer terug na die ou weë en jy sal rus vir jou siel vind. Ons moet sake met die Hoër Hand regstel, die pad vorentoe loop en dan sal ons uitgelei word.”